CELEX: 32019D0584
Language: el
Date: 2019-04-11 00:00:00
Title: Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ

11.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 101/1
               
            
         ΑΠΟΦΑΣΗ (ΕΕ) 2019/584 ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ
         σε συμφωνία με το Ηνωμένο Βασίλειο
         της 11ης Απριλίου 2019
         για την παράταση της προθεσμίας δυνάμει του άρθρου 50 παράγραφος 3 της ΣΕΕ
         ΤΟ ΕΥΡΩΠΑΪΚΟ ΣΥΜΒΟΥΛΙΟ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 50 παράγραφος 3,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («Ευρατόμ») σύμφωνα με το άρθρο 50 της Συνθήκης για την Ευρωπαϊκή Ένωση, το οποίο εφαρμόζεται στην Ευρατόμ δυνάμει του άρθρου 106α της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας.
                  
               
                     (2)
                  
                  
                     Σύμφωνα με το άρθρο 50 της ΣΕΕ, η Ευρωπαϊκή Ένωση διαπραγματεύτηκε συμφωνία με το Ηνωμένο Βασίλειο η οποία καθορίζει τις λεπτομερείς ρυθμίσεις για την αποχώρησή του, λαμβάνοντας υπόψη το πλαίσιο των μελλοντικών του σχέσεων με την Ένωση.
                  
               
                     (3)
                  
                  
                     Στις 25 Νοεμβρίου 2018, το Ευρωπαϊκό Συμβούλιο ενέκρινε το σχέδιο συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («συμφωνία για την αποχώρηση») και ενέκρινε την πολιτική διακήρυξη για τον καθορισμό του πλαισίου της μελλοντικής σχέσης μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας. Στις 11 Ιανουαρίου 2019, το Συμβούλιο εξέδωσε την απόφαση (ΕΕ) 2019/274 (1) για την υπογραφή της συμφωνίας για την αποχώρηση (2).
                  
               
                     (4)
                  
                  
                     Σύμφωνα με το άρθρο 50 παράγραφος 3 της ΣΕΕ, οι Συνθήκες παύουν να ισχύουν στο αποχωρούν κράτος από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το εν λόγω κράτος μέλος, αποφασίσει ομόφωνα την παράταση της προθεσμίας αυτής.
                  
               
                     (5)
                  
                  
                     Με επιστολή της 20ής Μαρτίου 2019, το Ηνωμένο Βασίλειο υπέβαλε αίτημα για παράταση της προθεσμίας που προβλέπεται στο άρθρο 50 παράγραφος 3 της ΣΕΕ έως τις 30 Ιουνίου 2019, προκειμένου να ολοκληρώσει την επικύρωση της συμφωνίας για την αποχώρηση.
                  
               
                     (6)
                  
                  
                     Με την απόφαση (ΕΕ) 2019/476 (3), το Ευρωπαϊκό Συμβούλιο, σε συμφωνία με τη Ηνωμένο Βασίλειο, αποφάσισε να παρατείνει την προθεσμία δυνάμει του άρθρου 50 παράγραφος 3 της ΣΕΕ έως τις 22 Μαΐου 2019 σε περίπτωση που η Βουλή των Κοινοτήτων θα ενέκρινε τη συμφωνία για την αποχώρηση έως τις 29 Μαρτίου 2019. Εάν η συμφωνία δεν εγκρινόταν, το Ευρωπαϊκό Συμβούλιο συμφώνησε για παράταση έως τις 12 Απριλίου 2019 και διευκρίνισε ότι αναμένει από το Ηνωμένο Βασίλειο να υποδείξει τα επόμενα βήματα πριν από τις 12 Απριλίου 2019 προκειμένου να τα εξετάσει.
                  
               
                     (7)
                  
                  
                     Η Βουλή των Κοινοτήτων δεν ενέκρινε τη συμφωνία για την αποχώρηση έως τις 29 Μαρτίου 2019.
                  
               
                     (8)
                  
                  
                     Με επιστολή της 5ης Απριλίου 2019, το Ηνωμένο Βασίλειο υπέβαλε αίτημα για περαιτέρω παράταση της προθεσμίας που προβλέπεται στο άρθρο 50 παράγραφος 3 της ΣΕΕ, όπως παρατάθηκε από το Ευρωπαϊκό Συμβούλιο, και τούτο έως τις 30 Ιουνίου 2019 προκειμένου να ολοκληρώσει την επικύρωση της συμφωνίας για την αποχώρηση.
                  
               
                     (9)
                  
                  
                     Στις 10 Απριλίου 2019, το Ευρωπαϊκό Συμβούλιο ενέκρινε την περαιτέρω παράταση ώστε να καταστεί δυνατή η επικύρωση της συμφωνίας για την αποχώρηση από αμφότερα τα μέρη. Μια τέτοια παράταση θα πρέπει να έχει τη διάρκεια που θα κριθεί απαραίτητη και σε κάθε περίπτωση δεν θα υπερβαίνει την ημερομηνία της 31ης Οκτωβρίου 2019. Το Ευρωπαϊκό Συμβούλιο υπενθύμισε ότι, δυνάμει του άρθρου 50 παράγραφος 3 της ΣΕΕ, η συμφωνία για την αποχώρηση δύναται να αρχίσει να ισχύει νωρίτερα, εφόσον τα μέρη ολοκληρώσουν τις αντίστοιχες διαδικασίες επικύρωσης πριν από τις 31 Οκτωβρίου 2019. Ως εκ τούτου, η αποχώρηση θα πρέπει να πραγματοποιηθεί την πρώτη ημέρα του μήνα που ακολουθεί την ολοκλήρωση των διαδικασιών επικύρωσης ή την 1η Νοεμβρίου 2019, ανάλογα με το ποια ημερομηνία είναι προγενέστερη.
                  
               
                     (10)
                  
                  
                     Δεν θα επιτραπεί αυτή η περαιτέρω παράταση να υπονομεύσει την εύρυθμη λειτουργία της Ένωσης και των θεσμικών της οργάνων. Επιπλέον, αυτή η περαιτέρω παράταση θα συνεπάγεται ότι το Ηνωμένο Βασίλειο θα παραμείνει κράτος μέλος έως τη νέα ημερομηνία αποχώρησης, με πλήρη δικαιώματα και υποχρεώσεις σύμφωνα με το άρθρο 50 της ΣΕΕ, και ότι το Ηνωμένο Βασίλειο έχει το δικαίωμα να ανακαλέσει τη γνωστοποίησή του ανά πάσα στιγμή. Εάν το Ηνωμένο Βασίλειο εξακολουθεί να αποτελεί κράτος μέλος στις 23-26 Μαΐου 2019 και δεν έχει επικυρώσει τη συμφωνία για την αποχώρηση έως τις 22 Μαΐου 2019, θα υπέχει την υποχρέωση να διενεργήσει τις εκλογές για το Ευρωπαϊκό Κοινοβούλιο σύμφωνα με το δίκαιο της Ένωσης. Σε περίπτωση που οι εν λόγω εκλογές δεν διενεργηθούν στο Ηνωμένο Βασίλειο, η παράταση θα παύσει να ισχύει στις 31 Μαΐου 2019. Το Ευρωπαϊκό Συμβούλιο σημειώνει τη δέσμευση του Ηνωμένου Βασιλείου να ενεργήσει με εποικοδομητικό και υπεύθυνο τρόπο καθόλη τη διάρκεια της περιόδου παράτασης σύμφωνα με το καθήκον της καλόπιστης συνεργασίας και αναμένει από το Ηνωμένο Βασίλειο να εκπληρώσει αυτή τη δέσμευση και εκ της Συνθήκης υποχρέωση κατά τρόπο που να αντικατοπτρίζει την κατάστασή του ως αποχωρούντος κράτους μέλους. Για το σκοπό αυτόν, το Ηνωμένο Βασίλειο θα διευκολύνει την εκπλήρωση των καθηκόντων της Ένωσης και θα απόσχει από οποιοδήποτε μέτρο που θα μπορούσε να υπονομεύσει την επίτευξη των στόχων της Ένωσης, ιδίως κατά τη συμμετοχή του στις διαδικασίες λήψης αποφάσεων της Ένωσης.
                  
               
                     (11)
                  
                  
                     Οι τρέχουσες εντολές των μελών των θεσμικών και λοιπών οργάνων και οργανισμών της Ένωσης που έχουν διοριστεί, οριστεί ή εκλεγεί σε σχέση με τη συμμετοχή του Ηνωμένου Βασιλείου ως κράτους μέλους της Ένωσης, θα τερματιστούν αμέσως μόλις οι Συνθήκες παύσουν να εφαρμόζονται στο Ηνωμένο Βασίλειο, ήτοι από την ημερομηνία της αποχώρησης.
                  
               
                     (12)
                  
                  
                     Η παρούσα παράταση αποκλείει οποιοδήποτε εκ νέου άνοιγμα της συμφωνίας για την αποχώρηση. Κάθε μονομερής δέσμευση, δήλωση ή άλλη πράξη του Ηνωμένου Βασιλείου θα πρέπει να είναι συμβατή με το γράμμα και το πνεύμα της συμφωνίας για την αποχώρηση και δεν πρέπει να παρακωλύει την εφαρμογή της. Μια τέτοια παράταση δεν μπορεί να χρησιμοποιηθεί με σκοπό την έναρξη διαπραγματεύσεων για τις μελλοντικές σχέσεις.
                  
               
                     (13)
                  
                  
                     Το Ευρωπαϊκό Συμβούλιο θα επανεξετάσει την πρόοδο κατά τη συνεδρίασή του τον Ιούνιο του 2019.
                  
               
                     (14)
                  
                  
                     Όπως προβλέπεται στο άρθρο 50 παράγραφος 4 της ΣΕΕ, το Ηνωμένο Βασίλειο δεν συμμετείχε στις συζητήσεις του Ευρωπαϊκού Συμβουλίου σχετικά με την παρούσα απόφαση ούτε στην έκδοσή της. Ωστόσο, όπως αναφέρεται στην από 11ης Απριλίου 2019 επιστολή του Μονίμου Αντιπροσώπου του Ηνωμένου Βασιλείου στην Ευρωπαϊκή Ένωση Sir Tim Barrow, συμφώνησε, βάσει του άρθρου 50 παράγραφος 3 της ΣΕΕ, με την παράταση της αναφερόμενης στο εν λόγω άρθρο προθεσμίας και με την παρούσα απόφαση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προθεσμία που προβλέπεται στο άρθρο 50 παράγραφος 3 της ΣΕΕ, όπως παρατάθηκε με την απόφαση (ΕΕ) 2019/476 του Ευρωπαϊκού Συμβουλίου, παρατείνεται περαιτέρω έως τις 31 Οκτωβρίου 2019.
         
         
            Άρθρο 2
            Η παρούσα απόφαση αρχίζει να ισχύει από την ημέρα της έκδοσής της.
            Η παρούσα απόφαση παύει να ισχύει στις 31 Μαΐου 2019 σε περίπτωση που το Ηνωμένο Βασίλειο δεν διενεργήσει εκλογές για το Ευρωπαϊκό Κοινοβούλιο σύμφωνα με το εφαρμοστέο δίκαιο της Ένωσης και δεν έχει επικυρώσει τη συμφωνία για την αποχώρηση έως τις 22 Μαΐου 2019.
         
         
            Βρυξέλλες, 11 Απριλίου 2019.
            
               
                  Για το Ευρωπαϊκό Συμβούλιο
               
               
                  Ο Πρόεδρος
               
               D. TUSK
            
         
         
            (1)  Απόφαση (ΕΕ) 2019/274 του Συμβουλίου, της 11ης Ιανουαρίου 2019, για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 47 I της 19.2.2019, σ. 1).
         
            (2)  Το κείμενο της συμφωνίας για την αποχώρηση η οποία προσαρτάται στην απόφαση (ΕΕ) 2019/274 δημοσιεύτηκε στην ΕΕ C 66 I της 19.2.2019, σ. 1.
         
         
            (3)  Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 80 I της 22.3.2019, σ. 1).